
“O‘zbekko‘mir” AJ jurnalistlar va blogerlarni Angren ko‘mir konidagi ish jarayonlari bilan tanishtiradi

ANGREN, 25 sentyabr 2026 yil. ‒ “O‘zbekko‘mir” AJ “Angren ko‘mir koni” filialiga jurnalistlar va blogerlar uchun press-tur o‘tkazadi. Tadbirda ko‘mir sanoatida bozor mexanizmlarini joriy etish bilan bog‘liq yangi tartib, aholi ehtiyojlari uchun ko‘mir yetkazib berish tizimi va korxonaning 2026-yildagi ish rejalari haqida ma’lumot beriladi. Jurnalistlar, shuningdek, ko‘mirni qazib olishdan tortib saralash va yuklashgacha bo‘lgan jarayonlarni bevosita konda kuzatadi.

Yangi tartib amaliyotda

O‘zbekiston Respublikasi Vazirlar Mahkamasining 2026-yil 30-iyuldagi 418-son “Ko‘mir sanoatida bozor mexanizmlari joriy etilishi munosabati bilan ijtimoiy reestrga kiritilgan oilalarni qo‘llab-quvvatlash chora-tadbirlari to‘g‘risida”gi qarori bilan aholiga ko‘mir yetkazib berish va ehtiyojmand oilalarni qo‘llab-quvvatlashning yangi mexanizmlari belgilandi. Qaror 2026-yil 31-iyuldan kuchga kirgan.
Yangi tizimda mahsulotni hududlar kesimida taqsimlash, ko‘mirni birja savdolariga chiqarish, xususiy tadbirkorlar orqali aholiga yetkazib berish hamda sotuv jarayonlarini raqamli platforma orqali ochiq tashkil etishga alohida e’tibor qaratilmoqda.
2026 yilda aholi ehtiyojlari uchun “O‘zbekko‘mir” AJ tomonidan 1 million 530 ming tonna mahalliy ko‘mir yetkazib berilishi rejalashtirilgan.
Ayni paytda mahsulotni hududlar kesimida taqsimlash va birja savdolariga chiqarish ishlari bosqichma-bosqich amalga oshirilmoqda.
Andijon, Farg‘ona va Namangan viloyatlari aholisi ehtiyojlari uchun birja savdolariga chiqarilgan mahalliy ko‘mirning dastlabki partiyalari xususiy tadbirkorlar tomonidan xarid qilingan. Hozirda shartnomalarni rasmiylashtirish va mahsulotni belgilangan hududlarga yetkazib berish ishlari davom etmoqda.
Ko‘mir omborlarga yetkazilgandan so‘ng aholiga sotuv tadbirkorlar tomonidan mycoal.uz elektron platformasi orqali tashkil etiladi. Sotuv boshlanadigan sana, ombor manzili, mavjud mahsulot miqdori va boshqa zarur ma’lumotlar platformada hududlar kesimida ochiq e’lon qilib boriladi.

Ishlab chiqarishda asosiy e’tibor ‒ barqarorlik va sifat

“O‘zbekko‘mir” AJ tomonidan 2026 yilda 5,8 million tonna ko‘mir qazib olish rejalashtirilgan.
Joriy yilda korxonada qazib olish bilan bir qatorda konning ustki qatlamlarini ochish, ishlab chiqarish jarayonlarini takomillashtirish va mahsulot sifatini yaxshilashga alohida e’tibor qaratilmoqda.
Yilning dastlabki sakkiz oyida korxona tomonidan 3,7 million tonna ko‘mir qazib olindi va iste’molchilarga 3,7 million tonna mahsulot yetkazib berildi.
Ayni vaqtda “O‘zbekko‘mir” AJ tomonidan bir sutkada o‘rtacha 25 ming tonna qattiq yoqilg‘i qazib olinmoqda.

Jurnalistlar konda nimani ko‘radi?

Press-turning amaliy qismi “Angren ko‘mir koni” filiali hududida o‘tkaziladi.
Jurnalistlar va blogerlar bevosita konga olib tushilib, qazib olish jarayoni bilan tanishtiriladi. Xususan, ko‘mirni qazib olish, saralash va yuklash jarayonlari, shuningdek, yirik karer texnikasining ishlashi namoyish etiladi.
Tadbir davomida mutaxassislari bilan suhbatlashish va intervyu olish imkoniyati yaratiladi.

Rahbariyat ishtirokida matbuot anjumani

Press-tur doirasida “O‘zbekko‘mir” AJ rahbariyati ishtirokida qisqa matbuot anjumani o‘tkaziladi.
Unda jurnalistlarga:

‒ 418-son qaror asosida sohada joriy etilayotgan yangi tartib;
‒ bozor mexanizmlarining ishlash tizimi;
‒ aholi uchun ko‘mir yetkazib berish;
‒ birja savdolari;
‒ mycoal.uz platformasi;
‒ 2026-yilgi ishlab chiqarish rejalari;
‒ konni ochish ishlari;
‒ mahsulot sifati;
‒ zamonaviy karer texnikasidan foydalanish yuzasidan ma’lumot beriladi.

Shuningdek, jurnalistlar kon mutaxassislari bilan intervyular o‘tkazishi va mavzu bo‘yicha qo‘shimcha savollariga javob olishi mumkin.

“O‘zbekko‘mir” AJ haqida

“O‘zbekko‘mir” AJ O‘zbekistondagi asosiy ko‘mir qazib oluvchi korxonalardan biri. Jamiyatning asosiy faoliyat maydoni “Angren” ko‘mir havzasi hisoblanadi. Korxona tarkibida 8 ta filial faoliyat yuritadi. Ularning 3 tasi bevosita ko‘mir qazib chiqarish bilan shug‘ullansa, qolganlari ishlab chiqarish jarayonlarini ta’minlovchi yordamchi xo‘jaliklardan iborat.
Jamiyat tizimida 6 ming nafarga yaqin xodim mehnat qiladi. “O‘zbekko‘mir” AJ tomonidan qazib olinayotgan mahalliy ko‘mir mamlakat iqtisodiyoti, budjet tashkilotlari va aholi ehtiyojlarini ta’minlashda muhim o‘rin tutadi.

